Predkladacia správa

Program štátnej podpory obnovy bytového fondu formou poskytovania bankových záruk za úvery nadväzuje na Program podpory rozvoja bytovej výstavby realizovanej formou poskytovania bankových záruk za úvery, ktorý bol realizovaný od roku 1999 a ktorého aktualizáciu schválila vláda SR uznesením č. 1207 zo 15. decembra 2004.
Zámerom aktualizácie bolo zúženie rozsahu poskytovaných bankových záruk len na oblasť obnovy. Vychádzalo sa z toho, že v rokoch 2003 a 2004 bolo schválených celkom 312 žiadostí o poskytnutie bankovej záruky za úver smerujúce na účel obnovy bytových domov, v celkovom objeme 364 049 096 Sk čím bola podporená obnova 12 355 bytov. Program je určený na podporu obnovy spoločných častí a zariadení bytových domov (výťahy, rozvody, obvodový plášť, strecha a pod.) a nie je možné ho využívať na vylepšovanie štandardu bytov.
Ďalej v snahe efektívnejšieho využitia zverených prostriedkov bola v aktualizovanom programe platnosť bankovej záruky časovo obmedzená v závislosti od výšky poskytnutého úveru na byt. Prvé mesiace roku 2005 poukazujú na to, že limitovanie platnosti bankovej záruky bolo nastavené veľmi prísne. V I. štvrťroku 2005 boli prijaté iba 2 žiadosti o poskytnutie bankovej záruky, ktoré spĺňali podmienky programu. V porovnaní s predchádzajúcim obdobím to predstavuje výrazný pokles. Podľa vyjadrenia vykonávateľa programu je to spôsobené prísnym určením lehoty platnosti bankovej záruky v závislosti od výšky úveru na byt. Žiadatelia, ktorými sú hlavne spoločenstvá vlastníkov bytov a nebytových priestorov nedisponujú dostatočným množstvom finančných prostriedkov a nie sú schopní úvery v programom stanovených lehotách splácať. Predložený návrh preto rieši zmenu podmienky programu v lehote platnosti bankovej záruky a zmierňuje nastavené limity tak, aby sa proces obnovy bytového fondu prostredníctvom poskytovania bankových záruk za úvery opäť naštartoval.
Materiál bol predmetom pripomienkového konania, ktorého vyhodnotenie je súčasťou materiálu.